PREB เผยผู้ถือหุ้นใหญ่ “ซินบุนเอ๋ง แซ่ซิน” จะโอนหุ้นที่ถืออยู่ทั้งหมดให้กลุ่ม “เจริญตรา”
PREB เผยผู้ถือหุ้นใหญ่ “ซินบุนเอ๋ง แซ่ซิน” จะทำการโอนหุ้นที่ถืออยู่ทั้งหมด 17.35% ให้กับกลุ่ม "เจริญตรา” โดยการโอนหุ้นครั้งนี้ถือเป็นการโอนหุ้นภายในกลุ่มผู้ถือหุ้นใหญ่ เนื่องจากนายซินบุนเอ๋ง แซ่ซิน และตระกูล "เจริญตรา" นับเป็นกลุ่มเดียวกัน โดยกลุ่ม “เจริญตรา” ยืนยันคงสัดส่วนถือหุ้น PREB เท่าเดิมที่ 26.32% 
27 ม.ค. 2559

บริษัท พรีบิลท์ จำกัด (มหาชน) หรือ PREB ระบุว่า ได้รับแจ้งจากผู้ถือหุ้นรายใหญ่ของบริษัท เรื่องจะทำการโอนหุ้นของบริษัทภายในกลุ่มเจริญตรา ซึ่งภายหลังการดำเนินการโอนหุ้นกลุ่มเจริญตรา ก็จะยังถือหุ้นในบริษัทสัดส่วนเท่าเดิมที่ 26.32% ซึ่งไม่มีผลต่อการเปลี่ยยนแปลงอำนาจการควบคุมกิจการ และยังคงมีนโยบายการบริหารและการดำเนินงานตามนโยบายเดิม ขณะที่การโอนหุ้นครั้งนี้ นายวิโรจน์ เจริญตรา ได้รับการผ่อนผันไม่ต้องทำคำเสนอซื้อและคำเสนอขาย (Tender offer) จากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เมื่อวันที่ 25 ม.ค.ที่ผ่านมา
ทั้งนี้ นายซินบุนเอ๋ง แซ่ซิน แจ้งเรื่องจะทำการโอนหุ้นสามัญของบริษัทให้กับนายวิโรจน์ เจริญตรา จำนวน  53,568,945 หุ้น คิดเป็น 17.35% ของทุนเรียกชำระแล้ว ณ วันที่ 25 ม.ค.59  และนายวิโรจน์ เจริญตรา จะโอนหุ้นให้กับนางสาวนภัสสร เจริญตรา จำนวน  12,360,000 หุ้น คิดเป็น 4% และเด็กชายวีริศ เจริญตรา จำนวน 12,360,000 หุ้น คิดเป็น 4% ของทุนเรียกชำระแล้ว ณ วันที่ 25 ม.ค.59
โดยภายหลังการโอนหุ้นดังกล่าวจะทำให้นายวิโรจน์ เจริญตรา ถือหุ้นในบริษัท 18.32% จากเดิมที่ 8.97% ,นางสาวนภัสสร เจริญตรา และเด็กชายวีริศ เจริญตรา ถือหุ้นสัดส่วนเท่ากันที่รายละ 4% จากเดิมที่ทั้งสองไม่ได้ถือหุ้นในบริษัท ส่วนนายซินบุนเอ๋ง แซ่ซิน จะไม่มีหุ้นเหลืออยู่ในบริษัทจากเดิมที่ถือหุ้นอยู่ 17.35%  ขณะที่นายซินบุนเอ๋ง แซ่ซิน และนายวิโรจน์ เจริญตรา นับเป็นกลุ่มเดียวกันในนามของกลุ่มเจริญตรา ที่ยังคงมีสัดส่วนการถือหุ้นในบริษัทเท่าเดิมที่ 26.32% ส่วนที่เหลือเป็นการถือหุ้นจากรายย่อยรวม 73.68%
สำหรับโครงสร้างผู้ถือหุ้นใหญ่อันดับ 1-5 ของ PREB มีดังนี้